
Päring planeerimismenetluses füüsiliste isikute kirjade avalikustamise kohta
Palun anda Andmekaitse Inspektsiooni seisukoht seoses planeerimismenetluse avalikkuse põhimõtte ning avaliku teabe seaduse kohaldamisega.

Planeerimismenetlus on olemuselt avalik menetlus, mille eesmärk on tagada läbipaistev otsustusprotsess ning võimaldada avalikkusel kontrollida, milliseid seisukohti menetluses esitati ja kuidas haldusorgan neid arvesse võttis. Praktikas on mitmed kohalikud omavalitsused jätnud dokumendiregistris avaldamata või keeldunud väljastamast füüsiliste isikute poolt planeerimismenetluses esitatud kirju, põhjendades seda üksnes isikuandmete kaitsega.
Palun selgitada järgmisi küsimusi:
1. Kas planeerimismenetluses eraisiku poolt kohaliku omavalitsusele esitatud küsimused, järelepärimised, arvamused, ettepanekud, vastuväited ning muu planeerimismenetlust puudutav kirjavahetus on tervikuna käsitatavad isikuandmetena või tuleb isikuandmetena käsitada üksnes dokumentides sisalduvaid isikuandmeid?
2. Kuidas planeerimismenetluse avalikkuse põhimõttega on kooskõlas olukord, kus avalikkusel ei ole võimalik tutvuda menetluse jooksul esitatud kirjade ja muude menetlusdokumentidega üksnes põhjusel, et nende autor on füüsiline isik?
3. Kas planeerimismenetluse avalikkuse põhimõte eeldab, et avalikkusel on võimalik välja selgitada, millised isikud või huvigrupid on menetluses konkreetseid seisukohti esitanud, või tuleb selline teave üldjuhul lugeda kaitstavaks isikuandmeks? 
4. Kas planeerimismenetluses esitatud arvamuse, ettepaneku või vastuväite esitaja nime ja kontaktandmete osas on planeerimismenetluse avalikkuse põhimõttest tulenevalt põhjendatud nende avalikustamine? Palun selgitada, millistel juhtudel on see lubatav ning kuidas tuleb seejuures kaaluda planeerimismenetluse avalikkuse eesmärki ja isikuandmete kaitset.
5. Kas kohaliku omavalitsuse kohustus on sellisel juhul võimaldada dokumentidele osaline juurdepääs, eemaldades üksnes isikuandmed ning võimaldades tutvuda dokumentide sisulise osaga?
6. Kas Teie hinnangul on kohaliku omavalitsuse praktika, mille kohaselt jäetakse füüsiliste isikute poolt planeerimismenetluses esitatud kirjad dokumendiregistris tervikuna avalikustamata üksnes põhjendusega, et need sisaldavad isikuandmeid, kooskõlas hea halduse ja planeerimismenetluse avalikkuse põhimõtetega?
7. Palun viidata õigusaktidele, kohtupraktikale või riigiasutuste seisukohtadele, millele Teie vastus tugineb.

